عثمانی_سلطاناں_دی_تریخ
عظیم مذہبی جنگ
سلطان مراد خان ثانی کے تخت نشین ہونے کی دیر تھی کہ یورپ کی عیسائی ریاستوں میں بے چینی جو بہت پہلے سے پھیلی ہوئی تھی اپنی انتہاؤں کو پہنچنے لگی - قسطنطنیہ کے عیسائی فرمانروا نے سلطان محمد خان کے انتقال اور مراد خان کے تخت نشین ہونے کی خبر سنتے ہی سازشوں کا جال اور مکاری کا تانا بانا بننا شروع کردیا - قسطنطنیہ کے عیسائی بادشاہ نے اپنی قید میں موجود ایک مسلمان قیدی کو عقوبت خانے سے طلب کروا کر اس سے سادے کاغذ پر اقرار نامہ لکھوایا کہ اگر ہم تم کو سلطنت عثمانیہ کا بادشاہ بنا دیں تو تم ہمارے مقبوضہ علاقے اور جنگی اہمیت کے حامل قلعے ہمارے حوالے کردو گے - اس اقرار نامے کے لکھوانے کے ساتھ ہی ایک بہت بڑی فوج کے ساتھ اس مسلمان قیدی جس کا نام مصطفیٰ تھا یورپ کے ساحلی علاقوں میں جو سلطنت عثمانی میں شامل تھے اتار دیا گیا - تاکہ یہ سلطنت عثما نیه پر قبضہ کرسکے - اس مصطفی نامی قیدی کو سلطاں کا بھائی اور بایزید یلدرم کا بیٹا ظاہر کیا گیا تھا - اگرچے اس دعوے کی تصدیق نہیں ہوسکی تھی تاہم پھر بھی ساحلی علاقوں کے بہت سے مسلمان سپاہی مصطفی نامی سپہ سالار کو بایزید کا بیٹا سمجھ کر اس کے ساتھ آملے - اس طرح باغی فوج کی تعداد میں خاصہ اضافہ ہوگیا - اس فوج نے ساحلی پٹی سے متصل بہت سے علاقے فتح کرنے شروع کردئیے - سلطان مراد خان کو اس شورش کو فرو کرنے کے لئے مرکز سے فوج روانہ کرنی پڑی - مگر معاملہ یہ ہوا کہ ترک فوج کے بہت سے سپاہی باغی فوج میں شامل ہوگئے اور جو باقی بچے وہ جان بچا کر بھاگ نکلے - مراد خان اس موقع پر حقیقی معنوں میں پریشان ہوا - ایک طرف مصطفیٰ کی فوج تھی جو اپنے آپ کو بایزید یلدرم کے بیٹے ( نام نہاد ) کو تخت پر بٹھانا چاہتی تھی دوسری جانب عثمانی سلطنت کے حقیقی بادشاہ سلطان مراد کی عزت کا سوال تھا - سلطان مراد نے اپنے سپہ سالار بایزید پاشا کی معیت میں دوبارہ ایک لشکر روانہ کیا - سخت ترین معرکے میں سپہ سالار بایزید پاشا مصطفی کی فوج کے ہاتھوں مارا گیا اورسلطان کی فوج کو سخت ہزیمت اٹھانی پڑی - اس کامیابی پر مصطفی نے مناسب سمجھا کہ پہلے ایشیا ئے کوچک کے علاقے فتح کئیے جائیں پھر بعد میں یورپ کے عثمانی علاقوں کو بھی عیسائی حکمرانوں کی مدد سے فتح کر لیں گے اور اس طرح سلطان مراد کی سلطنت پر قبضہ آسان ہوجائے گا - حالات سلطان مراد خان کے خلاف ہوتے جا رہے تھے - سلطان کا مرکز میں بیٹھے رہنا اس کی کمزوری کو ظاہر کر رہا تھا - لہٰذا سلطان مراد خان نے اپنی افواج کو ازسر نو منظم کیا اور خود اس فتنے کی سرکوبی کیلئے روانہ ہوا - یہ نہایت پرفتن دور تھا - سلطان کی افوا ج دیوانہ وار ایشیا ئے کوچک کی جانب بڑھتی جاتی تھیں اور راستے میں جہاں جہاں بغاوت کے آثار دکھائی دیتے ان کو فرو کرتے بالآخر ایشائے کوچک پہنچ گئے - جہاں ان کا مقابلہ جعلی فرزند بایزید یلدرم مصطفی یلدرم سے ہوا - ایک نہایت خونریز جنگ کے بعد سلطان مراد خان کو فتح نصیب ہوئی - سلطان کے میدان میں آتے ہی مسلمان سپاہی جو مصطفی کے ساتھ مل گئے تھے جب ان کو معلوم ہوا کہ یہ نقلی شہزادہ ہے، واپس سلطان کی فوج سے آملے - مصطفی اپنا بھانڈا پھوٹنے کے بعد بچی کچی سپاہ کے ساتھ گیلی پولی کی طرف بھا گا مگر سلطان نے اس کا پیچھا کیا اور گلیی پولی سے بھی بھاگنے پر مجبور کیا جہاں سے وہ ایڈرینا نو پل کی جانب نکلا مگر مراد خان سائے کی طرح پیچھے لگا ہوا تھا - بالآخر اس کو ایڈرینا نو پل کی ایک خفیہ پناہ گاہ سے برآمد کرلیا گیا اور شہر کے مرکزی چوک پر عبرت عامہ کے لئے پھانسی پر لٹکادیا گیا - سلطان مراد خان نے حکمت کا ثبوت دیتے ہوئے جینوا کی ریاست کے ساتھ معاہدہ امن کیا اس لئے کہ جینوا والے قسطنطین کے بادشاہ کے خلاف تھے - اس معا ئدہ امن کی وجہ سے سلطان کو یورپ کے ایک حصے سے کوئی خطرہ نہ رہا - مگر اس نے ایک بڑ ی فوج قسطنطین کے بادشاہ کو سبق سکھانے کے لئے تیار کی - جیسے ہی اس لشکر کشی کی خبر قسطنطین کے عیسائی بادشاہ کو ملی اس نے چاپلوسی اور مکاری کا حربہ استمعال کرتے ہوئے اپنا ایک اعلی سطحی وفد سلطان کی خدمت میں بھیجا جو اپنے ساتھ بیشمار قیمتی تحائف بھی لیا تھا - مگر سلطان نے اس وفد کو الٹے قدموں سلطنت سے واپس نکل جانے کا حکم دیتے ہوئے کہا کہ " آج تم لوگوں کی جان اس لئے بخش رہا ہوں کہ تم سرکاری مہمان کے طور پر آئے ہو ، اپنے بادشا ہ کو کہنا کہ سلطان مراد تمھارے احسان چکانے بنفس نفیس جلد حاضر ہوگا " سلطان کی جانب سے یہ پیغام کھلم کھلا اعلان جنگ تھا - جس کو سن کر قسطنطین کے بادشاہ کا رنگ فق ہوگیا - سلطان مراد خان بیس ہزار سپاہیوں کے لشکر کے ساتھ اگلے ماہ ہی آبنا ئے قسطنطین پر موجود تھا - پہلے سے تیار شدہ لکڑی کے تختوں کی مدد سے آبنائے قسطنطین کوپاٹا گیا اور سپاہ کو دوسری جانب اترنے کا حکم مل گیا- اس محاصرے میں منجنیق دمدمے اور ایسے گھومنے والے برج یعنی اونچے مینار تیار کروائے گئے تھے کہ جو اس سے پہلے اتنی تعداد میں کبھی نہیں آئے تھے - محاصرہ شروع ہوچکا تھا - جیسے جیسے محاصرہ طول پکڑ رہا تھا فتح کی امید قریب آتی جارہی تھی - سرنگوں کی مدد سے جگہ جگہ فصیل میں راستے نکالے جا چکے تھے اب فتح دنوں کی نہیں محض چند گھنٹوں کی مسافت پر تھی کہ اچانک سلطان کو اپنے دادا بایزید یلدرم کی طرح محاصرہ اٹھانے کا تلخ ترین فیصلہ کرنا پڑا - سازشوں کے تانے بانوں سے تیار شدہ ایک کردار مصطفی تو ایڈرینا نو پل کے چوراہے پر پھانسی جھول چکا تھا ، مگر عیسائی بادشاہ نے دوسرا مصطفی میدان میں اتار دیا - یہ مصطفی پہلے والے کی طرح کوئی فرضی کردار نہیں تھا بلکہ سلطان مراد کا اپنا چھوٹا بھائی مصطفیٰ خان تھا جو عمر میں سلطان مراد سے تین سال چھوٹا تھا - اس کو سلطان مراد خان نے تخت نشین ہونے کے بعد ایشیاۓ کوچک میں بطور عامل اور سپہ سالار مقرر کیا تھا - قسطنطین کے عیسائی بادشاہ نے اس مرتبہ سلطان مراد کے خونی بھائی کو اپنے مکروہ جال میں پھانس کر سلطان مراد کے خلاف بغاوت پر اکسایا - مصطفیٰ خان بادشاہت کے لالچ میں سلجوقی سرداروں کی مدد سے سلطان کے خلاف کھل کر میدان میں آگیا - کوچک کے وہ علاقے جو سلجوقیوں کی جاگیر میں تھے ان پر قبضہ کیا اور بہت سے فوج لیکر بروصہ کا محاصرہ کرلیا - عین اس وقت جب قسطنطینیہ فتح کے نزدیک تھا ، سلطان کو یہ منحوس خبر ملی کہ چھوٹا بھائی مقابلے پر اتر آیا ہے - کوچک کا علاقہ ہاتھ سے نکل گیا ہے اوربروصہ بھی ہاتھ سے جانے کو ہے - اس خبر کو سنتے ہی سلطان مراد نے محاصرہ اٹھا کر چھوٹے بھائی مصطفی خان کی مزاج پرسی کا ارادہ کیا اور دن رات کی پرواہ کے بناء ایشیا ئے کوچک پہنچ کر ہی دم لیا - چھوٹے بھائی مصطفیٰ خان کی مزاج پرسی کے بعد قتل کروا دیا ، باغی افواج کی لاشوں کو میں واسطے عبرت کے تین دن تک بے گور و کفن پڑا رہنے دیا اور جو گرفتار ہوئے وہ موت کی تمنا کرتے کرتے مر گئے - سلطان مراد خان نے اس سازش کو کیفر کردار تک پہنچانے کے بعد ایشیا ئے کوچک میں داخلی اور انتظامی معاملات کو بذات خود اپنی نگرانی میں لیا اور عمال و منتظمین کا ایک مضبوط نظام تشکیل دیا - اس دوران سلطان نے کسی عیسائی سلطنت سے کوئی لڑائی نہیں کی بلکہ اپنی سلطنت کے داخلی امور پر توجہ مرکوز رکھی مگر عزت اور امن زیادہ دیر تک عیسائی ریاستوں کو راس نہ آیا اورسب سے پہلے سروبیا کے نئے بادشاہ جارج برنیک وچ ( جو اسٹیفن کے مرنے کے بعد تخت نشین ہوا تھا ) نے معاہدہ امن میں نقائص نکالنے شروع کئے - ہنگری والے بھی پچھلی ذلت آمیز شکست کا بدلہ لینے کے لئے کسی مشترکہ کوشش کے انتظار میں تھے - سلطان نے وینس اور جزیرے زانٹی اور یونان کے علاقے سلونیکا سے عیسائی حکومتوں کا بوریا بستر گول کردیا تھا - وینس ہاتھ سے نکلا تو قسطنطنیہ کے بادشاہ کو بہت دکھ ہوا اس لئے کہ وینس والوں کی ہمدردی قسطنطنیہ کے بادشاہ کے ساتھ تھی - سربیا اور رومانیہ کے عیسائی جب سلطان کے خلاف نکلے تو سلطان نے ان کو شکست اور ستر ہزار سے زیادہ عیسائی فوجی قید کرلئے -- اب علاقوں میں سلطان کی دھاگ بیٹھ چکی تھی - ہنگری میں جان ہنی ڈیزیا جان سپہ سالار بنا تو اس نے سب سے پہلے ترکوں سے بدلہ لینے کا خیال ظاہر کیا اور ٹرانسلوونیا سے ترکوں کو نکال با ھر کیا- ترک افواج کے مقابلے کے لئے یورپ میں مذہبی حوالے سے ایسی فضا بنائی گئی کہ ترکوں سے جنگ اور ان کا خاتمہ کلیسا کے لئے ایک مقدس فریضہ ہے - قسطنطنیہ کا بادشاہ ہمیشہ کی طرح پیش پیش تھا اس نے پاپائے اعظم سے فتوی حاصل کیا کہ " ان حالات میں مسلمانوں نے کئے گئے معائدے کی پاسداری ضروری نہیں بلکہ اس کے برعکس اس کے خلاف لڑنا واجب ہے " ایک بڑی عظیم جنگ کی تیاری شروع ہو گئی - اس لڑائی میں پاپائے اعظم نے اپنے مذہبی نائب کارڈذل سزارینی کو جنگ میں جانے کا حکم دیا - کارڈذل سزارینی کی قیادت او مذہبی دعاؤ ں کے ساتھ لشکر کی تیاری اور مذہبی رسومات کا آغاز ہوا - آسٹریا ، ہنگری بوسنیا ، البانیا،سرویا ،ولشیا ، پولینڈ ، جرمنی ، اٹلی ، فرانس کی افواج مشترکہ طور پر جان ہنی ڈیزیا کے پرچم تلے جمع ہوگئیں - عثمانی فوج کا ان سے آمنا سامنا ہوا ، ترکوں کو ہزیمت اٹھانی پڑی اور ترک عامل جرنیل مزید بیگ اپنے بیٹے کے ساتھ جنگ میں مارا گیا -تیس ہزار سے زیادہ ترک فوجی اس معرکے میں کام آئے - ہنگری میں جشن منایا گیا - ان ترک قیدیوں کو شاہی ضیافتوں میں جیل سے نکال کر شریک کروایا جاتا اور تقریب کا اختتام اس طرح ہوتا کہ شاہی مہمان بھری محفل میں ان کا سر قلم کرتے اور پھر جام صحت لنڈھاتے - جب سلطان کو اس عبرت ناک شکست کا احوال معلوم ہوا تو سلطان نے ہنگری والوں سے بدلہ لینے کے لئے تدابیر سوچنے لگا - اسی جنگ میں سلطان کا بہنوئی محمد چلپی بھی گرفتار ہوگیا تھا اور ہنگری و ا لوں کی قید میں تھا ، سلطان کی بہن کا اصرار تھا کہ اس کے شوہر کو کسی بھی قیمت پر رہا کروایا جائے - چناچہ سلطان نے ہنگری والوں سے جنگ بندی کا ایک معا یدہ کیا جس کی رو سے سرویا کی آزادی کو تسلیم کرتے ہوئے ایک خطیر رقم دے کر محمد چلپی کو آزاد کروایا گیا - اور دس سا لوں کے لئے جنگ بندی کے دستخط ہوئے - اسی ھزار کا ایک عظیم لشکر تیار کرنے کا فرمان جاری کیا - یہ بات 847 ھجری کی ہے - اس لشکر کی قیادت اپنے سپہ سالار کو سونپی - ان ہی دنوں سلطان مراد کے بڑے بیٹے علا الدین کا انتقال ہوگیا یہ حالا ت ایسے تھے کہ سلطان نے با دل نخواستہ امور سلطنت سے علیحدگی کا فیصلہ کیا - اور اپنے چھوٹے بیٹے محمد خان کو تخت پر بٹھا نے کا فرمان جاری کیا- نو عمر محمد خان کی تخت نشینی کا ا علان کا سنتے ہی قسطنطنیہ کے بادشاہ کو احساس ہوا کہ اب سلطنت عثمانی زوال کا شکار ہے - اس پر اسی وقت کاری وار کرنا چاہیے - چناچہ جس صلح نامے کو لکھے تیس دن بھی نہیں گزرے تھے اس کی خلاف ورزی پر مذہبی فتوی حاصل کیا گیا - اور اس صلح نام کے ٹھیک پچاسویں دن عظیم مذہبی جنگ کا آغاز کردیا گیا - (جاری ہے )